Folketing
2004-10-20

En af de første ting, regeringen gjorde efter sin tiltræden, var at bortskære de statslige midler til boligsocialt arbejde i nogle af de mest belastede boligområder, vi har. Derfor er det jo positivt, må man sige, at regeringen erkender, at det var en fejl og derfor tager fat på at gøre noget i de mest ghettoiserede områder, vi har. Jeg synes også, man skal medgive, at al begyndelse kan være svær, og at der derfor i starten kan laves fejl. Men jeg vil spørge socialministeren: Den måde, som midlerne, de 100 mio. kr., er fordelt på, har jo vakt megen undren, ikke kun i SF, men også i mange andre partier, også Venstre. Det, der har vakt undren, er, at en fjerdedel af midlerne er givet til ministerens boområde og valgområde, og derfor er spørgsmålet: Hvad er det for nogle kriterier ud over ministerens boområde, der har været anvendt og været det afgørende i den sammenhæng?